**ამბროლაურის მუნიციპალიტეტის მეორე მოწვევის საკრებულოს**

**ოცდამეერთე მორიგი სხდომის**

**ო ქ მ ი №18**

*ქ. ამბროლაური, ბრატისლავა რაჭის ქ. N11 31 აგვისტო 2022 წელი (11:00 სთ)*

ამბროლაურის მუნიციპალიტეტის მეორე მოწვევის საკრებულოს ოცდამეერთე მორიგი სხდომა შედგა ამბროლაურის მუნიციპალიტეტის საკრებულოს რეგლამენტის 47-ე მუხლის პირველი პუნქტის საფუძველზე.

სხდომას ესწრებოდა საკრებულოს სრული და სიითი შემადგენლობიდან (30 წევრიდან) 24 წევრი: ასლან საგანელიძე, დავით ხუციშვილი, პაატა მაჭანკალაძე, ბაქარ ბაკურაძე, ელიზბარ კობახიძე, სიმონი ჭელიძე, მერაბი ჩიტალაძე, ამირან ლომთაძე, ბაქარ გობეჯიშვილი, სოსო ჭელიძე, ლევან ჯმუხაძე, ელევნორა ბედენაშვილი, ბექა ოშხერელი, მაია კაციტაძე, ნათია მარგველიძე, ესმა მაისაშვილი, გიორგი მურუსიძე, დავით მიქიაშვილი, მურმან ქველიძე, ბაკურ სანთელაძე, ნინო ჯოხაძე, ბეჟანი დარახველიძე, ლელა რობაქიძე, ხათუნა ბეშიძე. აგრეთვე სხდომას ესწრებოდა ამბროლაურის მუნიციპალიტეტის მერი ზვიად მხეიძე, მერიის საფინანსო სამსახურის უფროსი ბეჟან კობახიძე, საფინანსო სამსახურის საბიუჯეტო განყოფილების სპეციალისტი ირაკლი კობახიძე, მერიის სოციალური და ჯანდაცვის სამსახურის უფროსი მერაბ გეწაძე, გაზეთის ,,ამბროლაურის მოამბე“ რედაქტორი დალი დარახველიძე.

სხდომას თავმჯდომარეობდა ამბროლაურის მუნიციპალიტეტის მეორე მოწვევის საკრებულოს თავმჯდომარე ასლან საგანელიძე.

ასლან საგანელიძე მიესალმა სხდომის დამსწრე წევრებს, მუნიციპალიტეტის მერს, მოწვეულ სტუმრებს. მიულოცა მარიამობის დღესასწაული, ზაფხულის მშვიდობით დასრულება, წელს განსაკუთრებით იგრძნობოდა ხალხმრავლობა, ბევრი დამსვენებელი იყო რაჭაში, აქტიურობა და სიცოცხლე იგრძნობოდა.

საკრებულოს თავმჯდომარემ, ასლან საგანელიძემ სხდომის დამსწრე წევრებს წარუდგინა მორიგი სხდომის, გეგმიური საკითხები და აღნიშნა, რომ მუნიციპალიტეტის მერიის საფინანსო სამსახურის წარმომადგენლები ტრენინგზე მიდიან, ამიტომ საკითხების განხილვა გადაადგილდეს.

საკრებულოს სხდომის თავმჯდომარემ, ასლან საგანელიძემ კენჭისყრაზე დააყენა ბიუროს საკრებულოს მორიგი სხდომის დღის წესრიგის პროექტი შეცვლილი სახით

დ ღ ი ს წ ე ს რ ი გ ი

1. ამბროლაურის მუნიციპალიტეტის 2022 წლის ბიუჯეტის პირველი ნახევრის შესრულების შესახებ

*მომხსენებელი ბეჟან კობახიძე - ამბროლაურის მუნიციპალიტეტის მერიის პირველადი სტრუქტურული ერთეულის საფინანსო სამსახურის უფროსი*

1. ამბროლაურის მუნიციპალიტეტის სოციალური და ჯანდაცვის პროგრამების მიმდინარეობის შესახებ

*მომხსენებელი მერაბ გეწაძე - ამბროლაურის მუნიციპალიტეტის მერიის პირველადი სტრუქტურული ერთეულის სოციალური და ჯანდაცვის სამსახურის უფროსი*

1. სხვადასხვა.

კენჭისყრის შედეგად მომხრე:24; წინააღმდეგი: არცერთი, დამტკიცდა ცვლილებით

1. **მოისმინეს:** ამბროლაურის მუნიციპალიტეტის მერიის საფინანსო სამსახურის უფროსის ბეჟან კობახიძის მოხსენება ამბროლაურის მუნიციპალიტეტის 2022 წლის ბიუჯეტის პირველი ნახევრის შესრულების შესახებ

*ანგარიში თან ერთვის*

ბეჟან კობახიძემ აღნიშნა, რომ შემოსავლების შესრულების მაჩვენებელი 71%-ია, რაც განპირობებულია ინფრასტრუქტურული პროექტების კლიმატური პირობების გამო დაგვიანებით განხორციელებით, შესაბამისად დაგვიანებით გამოიყო ამ პროექტების თანხები, სხვა მხრივ შემოსავლების მაჩვენებლები გეგმის შესაბამისად შესრულდა. გაიზარდა დღგს, ქონების გადასახადი, შესრულებულია გადასახადები ყველა მუხლობრივი მაჩვენებელი.

ზვიად მხეიძემ ისაუბრა გამოცხადებულ ტენდერებზე, კერძოდ აღნიშნა, რომ გამოცხადდა 12 პროექტზე ტენდერი, აქედან 4 წყალსადენების რეაბილიტაციაზეა, 8 ინფრასტრუქტურული პროექტებზე, მან საკრებულოს წარუდგინა თითოეული პროექტი, ყურადღება გაამახვილა, თუ რომელ მიმდინარე პროექტზე დაემატა თანხა, რომელი ტენდერი არ შედგა, ჩავარდა, რომ მიმდინარეობს ჩავარდნილ ტენდერებზე მუშაობა და თავიდან, კანონმდებლობის შესაბამისად, შემჭიდროვებულ ვადებში გამოცხადდება.

სოსო ჭელიძემ მოითხოვა გორის სასმელი წყლის რეაბილიტაციის პროექტის დაზუსტება, თუ რომელი უბნის მომარაგებას მოიცავს და რომელი წყლის სისტემა მოემსახურება, რაზეც განმარტება გააკეთა ზვიად მხეიძემ, თუ რომელი ნაწილის მომარაგებას მოიცავს, როგორ და საიდან მოხდება წყლით მომარაგება.

ზვიად მხეიძემ ასევე აცნობა საკრებულოს, რომ მოხდება ხოტევი-შხივანის გზის რეაბილიტაციის თანხის, ექვსი მილიონი ლარის გამოყოფა და საკეცია-ხონჭიორის გზის რეაბილიტაციისთვის მოხდება ასევე თანხის გამოყოფა.

საკრებულოს თავმჯდომარემ, სხდომის თავმჯდომარემ, ასლან საგანელიძემ კენჭი უყარა ამბროლაურის მუნიციპალიტეტის 2022 წლის ბიუჯეტის პირველი ნახევრის შესრულების შესახებ ანგარიშის დამაკმაყოფილებლად შეფასებას.

კენჭის ყრის შედეგად მომხრე:24; წინააღმდეგი: 0;

**გადაწყვიტეს:** ამბროლაურის მუნიციპალიტეტის 2022 წლის ბიუჯეტის პირველი ნახევრის შესრულების შესახებ ანგარიში შეფასდეს დამაკმაყოფილებლად.

1. **მოისმინეს:** ამბროლაურის მუნიციპალიტეტის მერიის სოციალური და ჯანდაცვის სამსახურის ხელმძღვანელის მერაბ გეწაძის მოხსენება ამბროლაურის მუნიციპალიტეტის სოციალური და ჯანდაცვის პროგრამების მიმდინარეობის შესახებ

*ანგარიში თან ერთვის*

მერაბ გეწაძემ აღნიშნა, რომ ანგარიში წარმოდგენილია პირველი იანვრიდან პირველ აგვისტომდე პერიოდის, რომელიც საკრებულოს მორიგ კომისიის სხდომებზეა განხილული. მან საკრებულოს წარუდგინა ყველა პროგრამის და ქვეპროგრამის მოსარგებლე ბენეფიციართა რაოდენობა და დახარჯული თანხები. განმარტება გააკეთა თითოეული ქვეპროგრამის პირობებზე და მოთხოვნებზე.

ასლან საგანელიძემ მიმართა მომხსენებელს თუ რა პროცენტული მაჩვენებლით მოხდა თითოეული პროგრამის ათვისება ის წარმოადგინეთ.

მერაბ გეწაძემ აღნიშნა, რომ პროგრამის შესრულების მაჩვენებელი 75%-ია. მან განმარტება გააკეთა ჯანდაცვის პროგრამაზე და ქვეპროგრამაზე, აღნიშნა, რომ პროგრამაში ცვლილება ორჯერ განხორციელდა ბენეფიციართა მოთხოვნის და საჭიროების საფუძველზე. 2023 წლის პროგრამის მომზადებისას უნდა მოხდეს მისი გადახედვა და განახლება მოსახლეობის საჭიროებების შესაბამისად.

ელევნორა ბედენაშვილმა მადლობა გადაუხადა საკრებულოს თანამშრომლებს მარიამ ჭიჭინაძის ფინანსური დახმარების გაწევისთვის.

ასლან საგანელიძემ აღნიშნა, რომ მერიის სოციალური და ჯანდაცვის სამსახური ერთ-ერთი წარმატებულია, მადლობა გამოხატა ყველა თანამშრომლებისადმი. ჯანდაცვის პროგრამა უნდა იყოს აქტუალური, ვისურვოთ დემოგრაფიული და ჯანმრთელობის მდგომარეობის გაუმჯობესება, ჩვენი თანადგომის გამოხატვით. საკრებულოში არიან მედიცინის დარგის სპეციალისტები, რომლებიც ახალი პროგრამის შემუშავებაში მიიღებენ მონაწილეობას და კიდევ უფრო მეტად მოსახლეობის საჭიროებაზე მორგებული, განახლებული პროგრამა მომზადდება.

საკრებულოს თავმჯდომარემ, სხდომის თავმჯდომარემ, ასლან საგანელიძემ კენჭი უყარა ამბროლაურის მუნიციპალიტეტის სოციალური და ჯანდაცვის პროგრამების მიმდინარეობის შესახებ ანგარიშის დამაკმაყოფილებლად შეფასებას.

კენჭის ყრის შედეგად მომხრე:24; წინააღმდეგი: 0;

**გადაწყვიტეს:** ამბროლაურის მუნიციპალიტეტის სოციალური და ჯანდაცვის პროგრამების მიმდინარეობის შესახებ ანგარიში შეფასდეს დამაკმაყოფილებლად.

საკითხების განხილვის დასრულების დროს ამირან ლომთაძემ ისაუბრა ქალაქში ფანტანების და სველი წერტილების მოუწესრიგებლობის საკითხზე, სასურველია კარგად მოფიქრებული ფორმის და მოხერხებული იყოს.

ასლან საგანელიძემ განმარტა, რომ ერთ-ერთმა მოქალაქემ დააზიანა ცენტრში მდებარე ფანტანი, რომელსაც დაეკისრა მისი აღდგენა და მისი შეძენილია, უნდა მოხდეს მოწესრიგება სამომავლოდ.

ზვიად მხეიძემ აღნიშნა, რომ აუცილებლად გათვალისწინებული იქნება ამ პრობლემების მოგვარება, უნდა მოწესრიგდეს ზოგიერთი სველი წერტილისთვის საკანალიზაციო სისტემები, ავიყვანთ მომწესრიგებელს რომელიც იზრუნებს სისუფთავეზე. ყურადღება გაამახვილა სკვერებში ინვენტარის დაზიანების და მოვლის თაობაზე.

ელიზბარ კობახიძემ აღნიშნა, რომ უნდა მოხდეს ვიდეო კამერების დაყენება, ვანდალიზმის ფაქტების გამოვლენა და პასუხისმგებლობის დაკისრება.

ზვიად მხეიძემ აღნიშნა, რომ მოწვეულია სპეციალისტები, რომლებიც უზრუნველყოფენ ვიდეო კამერების მოწყობას. მან ასევე ისაუბრა საცურაო აუზზე მომხდარ ფაქტზე, მინების ჩამტვრევის, საცურაო აუზში შესვლის და ნივთების დაზიანების თაობაზე, მიმდინარებს პიროვნებების იდენტიფიცირება და პასუხისმგებლობის დაკისრება თითოეულ მათგანზე.

სხდომის ოქმს სხდომის [აუდიო ჩანაწერი CD დისკზე](file:///C:\Users\teona.ghudumidze\Desktop\2021%20წლის%20საკრებულოს%20ახალის%20მასალები\სხდომის%20ოქმები\საკრებულოს%20სხდომის%20ოქმები\2022%20წლის%20ოქმები\29.06.2022წ..aac) ჩაწერილი თან ერთვის.

საკრებულოს თავმჯდომარემ, სხდომის თავმჯდომარემ, ასლან საგანელიძემ სხდომა დასრულებულად გამოაცხადა.

საკრებულოს თავმჯდომარე: ასლან საგანელიძე